b'\n_START_ARTICLE_\nHibridni automobil\n_START_PARAGRAPH_\nHibridni automobili su oni koji za pokretanje koriste dva ili vi\xc5\xa1e izvora energije, umjesto jednog kao kod tradicionalnih automobila. Naj\xc4\x8de\xc5\xa1\xc4\x87a je kombinacija benzinskog ili dizelskog motora s elektromotorom, kao \xc5\xa1to je to slu\xc4\x8daj kod Toyote Prius._NEWLINE_Hibridni automobili su odnedavno postali vrlo popularni jer imaju znatno manju emisiju \xc5\xa1tetnih plinova koji one\xc4\x8di\xc5\xa1\xc4\x87uju zrak i uzrokuju kisele ki\xc5\xa1e (ugljikov dioksid i drugi). U svojoj ih ponudi ima ve\xc4\x87ina proizvo\xc4\x91a\xc4\x8da kao na primjer: Toyota, Ford, Cadillac, Honda, Saab, GMC, Chevrolet, Saturn, Chrysler, Dodge, Citro\xc3\xabn i Nissan._NEWLINE_S obzirom na autonomnost elektri\xc4\x8dnoga pogona, hibridi se dijele na djelomi\xc4\x8dne (engl. mild hybrid) i potpune (engl. full hybrid). Potpuni hibrid je po definiciji onaj kojem je omogu\xc4\x87ena vo\xc5\xbenja vozilom pogonjenim\xc2\xa0samo elektromotorom. U tom slu\xc4\x8daju elektromotor ima u pravilu barem jednu tre\xc4\x87inu snage motora s unutarnjim izgaranjem. Kod djelomi\xc4\x8dnog hibrida elektromotor slu\xc5\xbei samo kao pomo\xc4\x87 motoru s unutarnjim izgaranjem. Stoga je djelomi\xc4\x8dni hibrid i znatno jeftiniji, ali kako je dodatna snaga koju on razvija manja, i u\xc5\xa1teda goriva je manja.\xc2\xa0_NEWLINE_S obzirom na vezu mehani\xc4\x8dkog i elektri\xc4\x8dnog dijela hibridni pogonski sustavi se mogu podijeliti u tri skupine: serijski, paralelni i serijsko-paralelni hibridi.\n_START_SECTION_\nParalelni hibrid\n_START_PARAGRAPH_\nKod paralelnog hibrida postoji mogu\xc4\x87nost pogona vozila motorom s unutarnjim izgaranjem i elektromotora istovremeno. Tako\xc4\x91er postoji mogu\xc4\x87nost pogona samo motorom s unutarnijm izgaranjem ili \xc4\x8distog elektri\xc4\x8dnog pogona. Naj\xc4\x8de\xc5\xa1\xc4\x87e su kod takvih hibrida motori i mjenja\xc4\x8d brzina povezani automatskim spojkama. Treba ipak imati na umu da su vozne mogu\xc4\x87nosti vrlo ograni\xc4\x8dene kapacitetom baterije. Prvi paralelni hibrid koji je u\xc5\xa1ao u masovnu proizvodnju je Honda Insight.\n_START_SECTION_\nSerijsko-paralelni hibrid\n_START_PARAGRAPH_\nKod serijsko-paralelnih hibrida raspodjela snage na pogonske kota\xc4\x8da dijeli se izme\xc4\x91u elektri\xc4\x8dnog motora i motora s unutarnjim izgaranjem pomo\xc4\x87u posebnog diferencijala. Omjer razdiobe snage mo\xc5\xbee biti od 0-100% u korist ili elektromotora ili motora s unutarnjim izgaranjem. Motor s unutarnjim izgaranjem se tako\xc4\x91er mo\xc5\xbee koristiti i za punjenje baterija. Na otvorenoj cesti primarni motor je motor s unutarnjim izgaranjem, dok elektromotor slu\xc5\xbei kao dodatna snaga (npr. kod pretjecanja). Toyota Prius, najprodavaniji svjetski hibrid (do 2013.), je serijsko-paralelni hibrid.\n_START_SECTION_\nSerijski hibrid\n_START_PARAGRAPH_\nKod serijskog hibrida pogonske kota\xc4\x8da uvijek pogoni elektromotor, bez ikakve mehani\xc4\x8dke veze s motorom s unutarnjim izgaranjem. Kako bi se pove\xc4\x87ao domet serijskog hibrida, motor s unutarnjim izgaranjem se uklju\xc4\x8duje po potrebi i preko generatora proizvodi elektri\xc4\x8dnu energiju kojom puni baterije. Na taj na\xc4\x8din motoru s unutarnjim izgaranjem je omogu\xc4\x87en rad u optimalnom radnom podru\xc4\x8dju s najmanjom potro\xc5\xa1njom goriva. Pobolj\xc5\xa1anje energetske u\xc4\x8dinkovitosti posti\xc5\xbee se i time \xc5\xa1to se iskori\xc5\xa1tava energija ko\xc4\x8denja, tako \xc5\xa1to elektromotor postaje generatorom kojega tjeraju kota\xc4\x8di. U\xc4\x8dinkovitost takvog pogona je ipak dijelom smanjena zbog gubitaka u pretvaranju mehani\xc4\x8dke energije u elektri\xc4\x8dnu, te naknadnog pretvaranja elektri\xc4\x8dne energije iz baterija ponovno u mehani\xc4\x8dku. Chevrolet Volt (2010.) je primjer serijskog hibrida.\n_START_SECTION_\nPlug-in hibrid\n_START_PARAGRAPH_\nPlug-in hibrid, kao vrsta hibridnog vozila, mo\xc5\xbee biti izveden i sa serijskim i sa paralelnim pogonskim sustavom. Sadr\xc5\xbei baterije pove\xc4\x87anog kapaciteta (od obi\xc4\x8dnih hibrida) kako bi vozilu bilo omogu\xc4\x87en ve\xc4\x87i domet vo\xc5\xbenje samo na elektri\xc4\x8dnu energiju. Plug-in hibridi se mogu spajati uti\xc4\x8dnicom na mre\xc5\xbeu kako bi izbjegli kori\xc5\xa1tenje motora s unutarnjim izgaranjem za kra\xc4\x87a putovanja (ovisno o veli\xc4\x8dini baterije).\xc2\xa0_NEWLINE_Koncept plug-in hibrida zanimljiv je onima koji svakodnevno putuju manjim udaljenostima te na taj na\xc4\x8din mogu potpuno ili djelomi\xc4\x8dno izbje\xc4\x87i kori\xc5\xa1tenje motora s unutarnjim izgaranjem. Na taj se na\xc4\x8din tako\xc4\x91er smanjuje emisija \xc5\xa1tetnih plinova ako elektri\xc4\x8dna energija kojom se vozilo puni dolazi iz \xc4\x8distih izvora energije. Ford Fussion Energi te Toyota Prius Plug-in Hybrid su primjeri plug-in hibrida.\n_START_SECTION_\nHibridi s gorivim \xc4\x8dlankom\n_START_PARAGRAPH_\nHibridi s vodikovim gorivim \xc4\x8dlankom koriste i gorivi \xc4\x8dlanak i elektri\xc4\x8dne baterije kao izvor snage. Gorivi \xc4\x8dlanak puni baterije koje preko elektromotora pogone vozilo.\xc2\xa0Chevrolet Equinox FCEV, Ford Edge Hyseries Drive i Honda FCX su primjeri hibrida s vodikovim gorivim \xc4\x8delijama.'